
AVIZ

asupra proiectului de lege pentru modificarea Ordonanei de urgenţă a Guvernului nr. 88/1997 privind privatizarea societăţilor comerciale

     În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare cu proiectul de lege pentru modificarea Ordonanţei de urgenţă a Guvernului nr. 88/1997 privind privatizarea societăţilor comerciale, trimis cu adresa PL-x. 553 din 9 noiembrie 2010 şi înregistrat cu nr. 918 din 11 noiembrie 2010.

Conform dispoziţiilor art. 75 alin. 1 din Constituţia României, republicată şi ale art. 92 alin. 9, pct. 1 din Regulamentul Camerei Deputaţilor republicat, Camera Deputaţilor este Cameră decizională.


Senatul, în calitate de primă Cameră sesizată a adoptat, propunerea legislativă în şedinţa din 4 octombrie 2010.


Potrivit prevederilor art. 61 din Regulamentul Camerei Deputaţilor, republicat, Comisia a dezbătut proiectul de lege în şedinţa din 16 noiembrie 2010.


Proiectul de lege are ca obiect de reglementare modificarea Ordonanţei de urgenţă a Guvernului nr. 88/1997 privind privatizarea societăţilor comerciale, aprobată prin Legea 44/1998, cu modificările şi completările ulterioare, în vederea înlăturării tratamentului considerat discriminatoriu în privinţa achiziţionării de active pentru operatorii economici la care statul deţine mai mult de 33 % din totalul acţiunilor cu drept de vot în adunarea generală a acţionarilor, în raport de ceilalţi operatori economici.

Membrii Comisiei au examinat proiectul de lege supus avizării, expunerea de motive, avizul favorabil, cu observaţii şi propuneri, al Consiliului Legislativ nr. 433 din 14 aprilie 2010, avizul favorabil al Consiliului Economic şi Social nr. 693 din 29 martie 2010 şi punctul de vedere al Guvernului transmis prin adresa nr. 1448 din 7 iunie 2010, prin care se susţine adoptarea propunerii legislative.

În urma dezbaterilor, Comisia juridică de disciplină şi imunităţi a hotărât, cu unanimitate de voturi, avizarea favorabilă a proiectului de lege. 

În raport de obiectul şi conţinutul reglementării, proiectul de lege face parte din categoria legilor ordinare.

